यानरत भैया को एकटक देखते-देखते वे अपनी सुधबुध खो बैठे। हिमलिंग से ध्यान हटाकर उन्होंने उसे अपने भैया पर एकाग्र किया और फिर वे भी ध्यानरत हो गये ।
यथाविधि शिव-दर्शन करने के बाद दोनों भ्राता वापसी की यात्रा पर चल पड़े। लौटते समय मार्ग उतार का होने से देवरजी आगे थे और श्रीजी पीछे। वापसी के पहले ही मोड़ पर श्रीजी ने कहा, "ऊधो, दौड़ो मत ! हाथ बढ़ाओ, मुझे भी साथ ले लो। अब कहो, अमरनाथ के शिवलिंग के दर्शन करके तुम्हें क्या प्रतीत हुआ? क्या माँगा तुमने शिव से?"
यह सुनते ही आगे चले गये देवरजी उद्धव रुक गये। अपने भैया को एकटक देखते हुए उन्होंने कहा, "हिमजल को टपकाते उस ऊँचे पावन, प्रफुल्ल हिमलिंग को देखकर मैं हर्षित हुआ, परन्तु भैया आपके समक्ष होने से वह आर्द्र, श्वेत हिमलिंग ऐसे दिखने लगा, जैसे उसने धूसर,
नील वस्त्र ओढ़ लिया हो । क्षण-भर मुझे ऐसे लगा जैसे शिव ने आकाश को ओढ़ लिया हो। तब मैंने अपना सारा ध्यान आप पर ही एकाग्र किया और आपको ही देखता रहा। आपके मुख से शिवस्तुति सुनते-सुनते मेरी आँखें अपने-आप बन्द हो गयीं। उनके सामने एक ही दृश्य दिखता रहानील आकाश में श्वेत हिम का शिखरमाथा घुस गया है वह उसी में लय हो गया है! दोनों एकरूप हो गये हैं! इस दृश्य से शिव से कुछ माँगना है, आपसे कुछ कहना है, यह तो मैं भूल ही गया।"
लौटते समय भिन्न-भिन्न पड़ावों पर रुके साथियों को लेकर दोनों भ्राता द्वारिका की ओर आगे बढ़ने लगे। उनके आगमन के समाचार निरन्तर शुद्धाक्ष पर आने लगे। पूरा द्वारिका नगर और जनपद उनके स्वागत के लिए पुलकित हो उठा। द्वारिकाधीश और उद्धव जी अब मत्स्य राज्य में अर्बुद पर्वत के पास आ चुके थे । अर्बुद से वे सौराष्ट्र की ओर निकल पड़े। उनके साथ कुछ इनगिने ही यादव-सैनिक थे, परन्तु मार्ग में बसे कई जनपदों के नरेशों ने उनको उपहार में इतने सैनिक भेंट किये थे कि उन्हीं की एक सेना बन गयी थी। यह सब श्रीजी की दूरदर्शी, राजनीतिक गतिविधियों का प्रभाव था। वापसी की यात्रा में पंचनद से ही मार्ग में आनेवाले राज्यों के नरेशों को उनके आगमन की वार्ता भिजवाना वे भूलते नहीं थे। प्रत्येक जनपद में पौरजन 'नरकासुरान्तक' द्वारिकाधीश का सहर्ष स्वागत करते थे।
अन्त में नरकासुर-वध की यह बहुचर्चित यात्रा सफल करके श्रीजी देवरजी के साथ द्वारिका के शुद्धाक्ष महाद्वार में विजयोल्लास के साथ खड़े हो गये। उनके पीछे उपहार में मिले सैनिकों की प्रचण्ड अनुशासित सेना थी। मैं तो कब की श्रीजी की प्रतीक्षा में मूल द्वारिका में आकर ठहरी थी । मेरी चारों बहनें - जाम्बवती, सत्यभामा, मित्रविन्दा और सत्या रनिवास के द्वीप से आकर मुझसे मिल गयी थीं। वाद्यों के प्रचण्ड घोष में हम पाँच श्री पत्नियों ने प्रकाशमान दीपज्योतियों से श्रीजी और देवरजी की आरती उतारी। घर - घर पर पताकाएँ फहराकर राजमार्ग के प्रत्येक चौक में तोरण बाँधकर, मुट्ठी भर-भरकर कुंकुम वर्षा करती हुई पूरी द्वारिका नगरी हर्षित हो उठी थी। जहाँ-तहाँ झाँझ, डाँडिया की 